Lactalis

Lactalis, ֆրանսիական բազմատեսակ կաթնամթերք արտադրող կորպորացիա, որը պատկանել է Բենիե ընտանիքին և իր գործունեությունն է ծավալել Ֆրանսիայի Մայեն դեպարտամենտի Լավալ քաղաքում: Մինչև 1999 թվականը ընկերությունը կրել է Բենիե անվանումը: Լակտալիսը դարձել է աշխարհում կաթնամթերքի ամենախոշոր արտադրողն ու կաթի առաջին վաճառողը Ֆրանսիայում։ Այն իր տնօրինության տակ է վերցրել այնպիսի ապրանքանիշեր, ինչպիսիք են Պարմալատը, Պրեզիդենտը, Քրաֆթ Նաչուրալ Չիզը, Սիգիս Դեյրին, Սկոնեմեյերիերը, Ռեյչելս Օրգանիկը և Սթոունիֆիլդ Ֆարմը: Այն նաև Յոպլե ապրանքանիշի արտադրանք է իրացրել Միացյալ Նահանգներում: 2020 թվականի դրությամբ Լակտալիսն աշխատանքով է ապահովել շուրջ 85,000 մարդու՝ աշխարհի 51 երկրներում ու 266 գործարաններում։ Նույն տարում ընկերության զուտ վաճառքի ծավալը կազմել է 21,1 միլիարդ եվրո: Պատմություն 1933 թվականին հիմնադրել է պանրի արտադրության փոքրիկ ընկերություն և 1968 թվականին թողարկել է պանրի իր Պրեզիդենտ ապրանքանիշը: 1990 թվականին ընկերությունը ձեռք է բերել Բրիդել խումբը (2300 աշխատակից, 10 գործարան, ֆրանսիական չորրորդ խոշորագույն կաթնամթերքի խումբը), որը ներկայացված է եղել 60 երկրներում: 1992 թվականին այն գնել է ամերիկյան Սորենտո պանրագործական ընկերությունը: 1999 թվականին Բենիե ընկերությունը անվանափոխվել է Լակտալիսի, որը պատկանում է բելգիական Բի-Էս-Էյ Ինտերնեյշնլ հոլդինգին: Այդ ժամանակ խումբն արդեն առաջատար դիրք է զբաղեցրել Եվրոպայի այս ոլորտում՝ տարեկան վերամշակելով ավելի քան 6,6 միլիարդ լիտր կաթ: 2006 թվականին նրանք գնել են իտալական Գալբանի խումբը, իսկ 2008 թվականին՝ շվեյցարական Բաեր պանրագործական ընկերությունը: Սնանկացումից հետո՝ 2011 թվականին, նրանք 2,5 միլիարդ եվրոյով ձեռք են բերել իտալական Պարմալատ խումբը և այդ ժամանակվանից ի վեր ձգտել են դուրս բերել այն բորսայական ցուցակումներից: 2013 թվականին ԱՄՆ-ում գործող Սորենտո և Փրեշըս ապրանքանիշերը վերանվանվել են Գալբանի, իսկ Սորենտո Լակտալիս ստորաբաժանումը վերանվանվել է Լակտալիս Ամերիկան Գրուպ: 2006 թվականին ընկերությունը համատեղ ձեռնարկություն է հիմնել Նեստլե ընկերության հետ՝ Lactalis-Nestlé Fresh Products-ը: 2007 թվականին Ֆրանսիայի Ծագման տեղանունների ազգային ինստիտուտը, որը տնօրինում է ֆրանսիական սննդամթերքի իսկության վավերացման (AOC) անվանումները, չի թույլատրել Lactalis ընկերությանը և Isigny-Sainte-Mère կաթնամթերքի կոոպերատիվին պաստերիզացված Կամամբեր պանիրը վաճառել որպես իսկական Կամամբեր: 2007 թվականի դրությամբ այս երկու ընկերությունները ներկայացրել են Նորմանդիայի Կամամբեր պանրի վաճառքի 80-ից 90 տոկոսը: Նույն տարվա ընթացքում այն ձեռք է բերել խորվաթական Dukat կաթնամթերքի ընկերությունը: 2018 թվականին Ծագման տեղանունների ազգային ինստիտուտը (INAO) հայտարարել է, որ մեղմացնելու է սահմանափակումները և 2021 թվականին ստեղծելու է նոր անվանում, որը կներառի նաև պաստերիզացված Կամամբերը: 2012 թվականին Lactalis-ը 113 միլիոն եվրոյով ձեռք է բերել շվեդական Skånemejerier ընկերությունը: 2015 թվականի մայիսին Lactalis-ը ձեռք է բերել Yıldız Holding-ի դուստր ձեռնարկություն հանդիսացող թուրքական Ak Gida կաթնամթերքի ընկերության բաժնետոմսերի 80 տոկոսը: 2017 թվականի հուլիսին հայտարարվել է, որ Groupe Danone-ը համաձայնել է 875 միլիոն դոլարով վաճառել իր Stonyfield Farm դուստր ձեռնարկությունը Lactalis ընկերությանը՝ հակամենաշնորհային հայցերից խուսափելու և ամերիկյան օրգանական սննդամթերք արտադրող WhiteWave Foods ընկերության ձեռքբերման ճանապարհը հարթելու համար: 2017 թվականի դեկտեմբերին Lactalis-ը հայտարարել է Itambé կաթնամթերքի ընկերության ձեռքբերման մասին: 2018 թվականի հունվարին Lactalis-ը հայտարարել է, որ համաձայնել է գնել սկիր արտադրող Siggi's Dairy ընկերությունը, որը կշարունակի գործել անկախ ձևով: 2018 թվականի հոկտեմբերին Lactalis-ը հայտարարել է Nestlé Malaysia-ի պաղեցված կաթնամթերքի բիզնես ստորաբաժանումը մոտավորապես 40 միլիոն դոլարով ձեռք բերելու մասին։ Lactalis-ի հնդկական դուստր ձեռնարկությունը՝ Tirumala Milk Products-ը, հայտնել է, որ 17 միլիարդ ռուփիով ձեռք է բերել Prabhat-ի կաթնամթերքի բիզնեսը: Դա եղել է Lactalis-ի երրորդ ձեռքբերումը Հնդկաստանում։ 2020 թվականի սեպտեմբերի 15-ին Groupe Lactalis-ը հայտարարել է համաձայնագրի մասին, որով 3,2 միլիարդ դոլարով ձեռք է բերել Kraft Heinz-ի բնական պանրի արտադրության ստորաբաժանումները Հյուսիսային Ամերիկայում և միջազգային շուկայում: ԱՄՆ արդարադատության նախարարությունը որոշել է, որ Lactalis-ը պետք է օտարի Athenos և Polly-O պանրի ապրանքանիշերը։ 2023 թվականի ապրիլին Lactalis American Group-ը հայտարարել է 32 միլիոն դոլարի ներդրման մասին՝ Սաութ Բաֆալոյում շիճուկի վերամշակման նոր գործարան կառուցելու համար, ինչը 30 տոկոսով մեծացրել է այդ բաղադրիչի արտադրության ծավալները։ 2024 թվականի սեպտեմբերին Lactalis Group-ը հայտարարել է General Mills-ի ամերիկյան յոգուրտի բիզնեսի ձեռքբերման մասին՝ Միացյալ Նահանգների շուկայում իր յոգուրտի արտադրությունն ընդլայնելու նպատակով՝ մինչև կարգավորող մարմինների կողմից համապատասխան հաստատում ստանալը։ Ձեռքբերումն ավարտին է հասցվել 2025 թվականի հունիսի 30-ին։ 2025 թվականի օգոստոսի 22-ին Lactalis-ը վերջնականապես ձևակերպել է Նոր Զելանդիայի Fonterra կաթնամթերքի կոոպերատիվի մի քանի սպառողական ապրանքանիշերի ձեռքբերումը՝ 2024 թվականի նոյեմբերին վաճառքի հաստատումից հետո: Գործարքը ներառում է այնպիսի հայտնի ապրանքանիշեր, ինչպիսիք են Anchor-ը, Mainland-ը, Kāpiti-ն, Anlene-ը, Anmum-ը, Fernleaf-ը, Western Star-ը և Perfect Italiano-ն, ինչպես նաև Fonterra-ի հանրային սննդի և բաղադրիչների բիզնես գործառնությունները Օվկիանիայում, Շրի Լանկայում, Մերձավոր Արևելքում և Աֆրիկայում: Ձեռքբերումը ներառում է նաև 17 արտադրական ձեռնարկություն, այդ թվում՝ երեքը Նոր Զելանդիայում՝ նշանավորելով Lactalis-ի զգալի ընդլայնումը Ավստրալասիայի շուկայում։ Գործարքը ենթակա է բաժնետերերի հաստատմանը, որոնց հատուկ ժողովը նախատեսվել է 2025 թվականի հոկտեմբերի վերջին կամ նոյեմբերի սկզբին, ինչպես նաև կարգավորող մարմինների թույլտվությանը Նոր Զելանդիայի արտասահմանյան ներդրումների գրասենյակի, Ավստրալիայի օտարերկրյա ներդրումների վերանայման խորհրդի և Քուվեյթի, Նոր Կալեդոնիայի ու Սաուդյան Արաբիայի հակամենաշնորհային մարմինների կողմից: 2025 թվականի հուլիսին Ավստրալիայի մրցակցության և սպառողների իրավունքների պաշտպանության հանձնաժողովը հայտարարել է, որ չի առարկի այս ձեռքբերմանը: Գործարքի ավարտը նախատեսվել է 2026 թվականի առաջին կեսին՝ պայմանավորված բիզնեսների առանձնացմամբ և մինչև փակումը էական բացասական փոփոխությունների բացակայությամբ։ Կորպորատիվ կառավարում և սեփականություն էմանուել Բենյեն հանդիսացել է նախագահ և գլխավոր բաժնետեր։ Թիերի Կլեմանը 2022 թվականի ապրիլից ստանձնել է գործառնությունների գծով գլխավոր տնօրենի պաշտոնը։ Գործունեություն Պատկանելով բելգիական BSA International SA հոլդինգային ընկերությանը, որը վերահսկվում է Lactalis-ը հիմնադրած Բենյե ընտանիքի կողմից, Lactalis-ը 2015 թվականին ունեցել է 16,5 միլիարդ եվրոյի համաշխարհային հասույթ: Lactalis-ն ամբողջ աշխարհում աշխատանքով է ապահովել 75,000 մարդու՝ աշխարհի 43 երկրների 237 արտադրական ձեռնարկություններում։ Հակասություններ 2016 թվականի օգոստոսին ֆրանսիացի ֆերմերները շրջափակել են Լավալում գտնվող ընկերության գլխամասային գրասենյակը՝ բողոքելով գների հնարավոր կանխամտածված սահմանման (կարտելային համաձայնության) դեմ։ 2020 թվականին մեղադրանքներ են ներկայացվել այն մասին, որ Ֆրանսիայում Lactalis-ի 38 արտադրական գործարաններ խախտել են բնապահպանական կանոնակարգերը, ընդ որում՝ դա արել են մի քանի տարի շարունակ: Lactalis-ը հայտարարել է, որ 60 միլիոն եվրո է ներդրել կեղտաջրերի մաքրման կայանների բարելավման համար։ 2023 թվականի հուլիսին Դաշնային դատարանը Lactalis Australia-ին տուգանել է 950,000 ավստրալիական դոլարով՝ 2020 թվականին Կաթնամթերքի արտադրության վարքագծի կանոնագիրքը խախտելու համար։ 2024 թվականի փետրվարին Իսպանիայի ազգային դատարանը (Audiencia Nacional) Lactalis-ին տուգանել է 11,69 միլիոն եվրոյով՝ 2000-2013 թվականների ընթացքում իսպանացի ֆերմերներից կաթ գնելիս մրցակցությունից խուսափելու նպատակով այլ կաթնամթերքային ընկերությունների հետ կարտել ձևավորելու համար: Ֆերմերներն այժմ կարող են նաև դատական կարգով փոխհատուցում պահանջել պատճառված վնասների համար։ 2024 թվականի փետրվարին Ֆրանսիայի հարկային իրավախախտումների ճնշման ազգային բրիգադի (BNRDF) ոստիկանները հարկերից խուսափելու կասկածանքով խուզարկություններ են իրականացրել Lactalis-ի գրասենյակներում, ինչպես նաև ընկերության գլխավոր գործադիր տնօրենի անձնական առանձնատանը: Lactalis-ը հայտնվել է Ֆրանսիայի ազգային ֆինանսական դատախազության (PNF) նախնական հետաքննության թիրախում՝ առանձնապես խոշոր չափերով հարկային խարդախության և հարկային խարդախության ճանապարհով ստացված միջոցների առանձնապես խոշոր չափերով լվացման մեղադրանքով։ Սալմոնելայի սկանդալ ֆրանսիայում շ2023 թվականի փետրվարին, հնգամյա վաղեմության դատական գործի շրջանակներում, Lactalis Group-ին և նրան պատկանող «Celia Laiterie de Craon» կաթնամթերքի գործարանին պաշտոնապես մեղադրանք է առաջադրվել առանձնապես խոշոր չափերի խարդախության (խաբեության), անզգուշությամբ մարմնական վնասվածքներ պատճառելու, ինչպես նաև արտադրանքի շուկայից հանման ու հետկանչման միջոցառումները չկատարելու համար: Գործը վերաբերում էր այն դեպքերին, երբ ֆրանսիական կաթնամթերքի այս խմբի արտադրած մանկական կաթնախառնուրդների օգտագործումից հետո երեխաների մոտ սալմոնելոզ էր ախտորոշվել։ Երկու ընկերություններն էլ հայտնվել են դատական վերահսկողության տակ՝ յուրաքանչյուրի համար սահմանվելով 300,000 եվրո գրավ։ 2017 թվականի վերջին Ֆրանսիայում սալմոնելայով թունավորման մի քանի դեպքեր կապվեցին Lactalis-ին պատկանող Milumel և Picot ապրանքանիշերի կաթնամթերքի հետ, որոնք մատակարարվել էին Մայենում գտնվող իրենց «Celia Laiterie de Craon» գործարանից: Կարճ ժամանակ անց Հունաստանում և Իսպանիայում արձանագրված դեպքերը նույնպես ուղղակիորեն կապվեցին Կրաոնի գործարանի արտադրած Lactalis-ի արտադրանքի հետ։ 2018 թվականի հունվարի կեսերին ընկերությունը հետ կանչեց մանկական կաթնախառնուրդի գրեթե մեկ տարվա արտադրանքը՝ շուրջ 12 միլիոն տուփ, սալմոնելայով վարակվածության պատճառով, որը, նրանց պնդմամբ, տեղի էր ունեցել 2017 թվականի ամռանը։ Ի վերջո, Lactalis-ն ընդունեց, որ այդ խնդիրը կարող էր ազդել մինչև 80 երկրների վրա։ Lactalis-ը ողջ 2018 թվականի ընթացքում պնդում էր, թե խնդիրների պատճառը եղել է եզակի (մեկուսացված) միջադեպ, սակայն Պաստերի ինստիտուտը հայտարարեց, որ սալմոնելան առկա է եղել առնվազն 2005 թվականից սկսած՝ ի հայտ բերելով 2005-2016 թվականների ընթացքում արձանագրված 25 դեպք, երբ երեխաները վարակվել էին հենց նույն շտամի սալմոնելա բակտերիայով, որը հայտնաբերվել էր գործարանում։ Ռուսաստանի ակտիվներ Lactalis-ը, Savencia-ի հետ մեկտեղ, գրավել է ռուսական բիզնես շրջանակների ուշադրությունը, այդ թվում՝ «Agranta» խմբի ղեկավար Սերգեյ Բաչինի, որն, ըստ հաղորդումների, հետաքրքրություն է հայտնել Ռուսաստանում գտնվող նրանց ակտիվների նկատմամբ։ Այնուամենայնիվ, ոչ մի ընկերություն շուկան լքելու մտադրություն չի ցուցաբերել, ինչն էլ մտահոգություններ է առաջացրել գործառնությունները պահպանելու նրանց անդրդվելի հանձնառության վերաբերյալ։ Հակասություններ Իտալիայում Rai 3 հեռուստաալիքի PresaDiretta հաղորդաշարը հեռարձակել է հատուկ ռեպորտաժ՝ «Italia in vendita» («Իտալիան վաճառվում է») վերնագրով, որտեղ հստակ անդրադարձ է կատարվել Իտալիայի ագրոպարենային ոլորտում՝ հյուսիսից մինչև հարավ, օտարերկրյա ձեռքբերումների (կլանումների) աճող միտմանը։ Հետաքննության կենտրոնում եղել են կաթնամթերքի և պանրագործության արդյունաբերությունը, հատկապես այնպիսի խորհրդանշական արտադրանքներ, ինչպիսիք են մոցարելան և Պարմիջանո Ռեջանոն (Parmigiano Reggiano), որոնք հայտնվել են ֆրանսիական անդրազգային Lactalis ընկերության վերահսկողության տակ։ Ռեպորտաժում մանրամասն քննվել են Parmalat-ի՝ Կոլեկիոյի, Nuova Castelli-ի՝ Ռեջո Էմիլիայի, և Alival-ի՝ Ռեջո Կալաբրիայի ու Տոսկանայի գործարանների գործառնությունները։ Հետաքննության եզրահանգման համաձայն՝ Lactalis-ը ցանկացել է իտալական ծագման պաշտպանված աշխարհագրական նշումով (DOP) արտադրանքներն ու ապրանքանիշերը (այդ թվում՝ Galbani, Parmalat, Leerdammer, Castelli, Invernizzi և վերջերս ձեռք բերված Ambrosi) ինտեգրել իր համաշխարհային պորտֆելի մեջ։ Ընկերությունը ձգտել է օգտագործել Parmalat-ի միջազգային ներկայությունը Աֆրիկայում և Լատինական Ամերիկայում՝ միևնույն ժամանակ փակելով ոչ էական համարվող գործարանները, ինչպիսիք են Կալաբրիայում և Տոսկանայում Alival-ի արտադրամասերը, ինչն էլ մեծ աղմուկ ու քննադատություն է բարձրացրել ընկերության սոցիալական պատասխանատվության բացակայության շուրջ։ Lactalis-ը լուրջ հանրային դիմադրության է բախվել իր երկու արտադրական օբյեկտները փակելու որոշման պատճառով՝ մեկը Ռեջո Կալաբրիայի Սան Գրեգորիոյում, իսկ մյուսը՝ Տոսկանայի Պոնտե Բուջանեզեում։ Այս փակումն անմիջականորեն ազդել է Ռեջո Կալաբրիայի 80 աշխատակիցների և նրանց ընտանիքների վրա, խիստ քննադատության է արժանացել տեղական իշխանությունների և արհմիությունների կողմից՝ տարածաշրջանային տնտեսության վրա թողած բացասական ազդեցության համար։ Lactalis-ը, որը ձեռք էր բերել Alival-ը «Castelli Group»-ի միջոցով, հիմնավորեց այս փակումները ֆինանսական խնդիրներով, որոնք էլ ավելի են սրվել համավարակի և միջազգային ճգնաժամերի պատճառով։ Չնայած բողոքի ակցիաներին՝ Սան Գրեգորիոյի գործարանը պաշտոնապես փակվեց 2023 թվականի հունվարին, և 84 աշխատակիցներից միայն 4-ը տեղափոխվեցին այլ աշխատանքի։ Շվեյցարացի լրագրող Կլաուս Դավին խստորեն քննադատեց այս որոշումը՝ հայտարարելով. «Ռեջո Կալաբրիայում Lactalis-ի գործարանի փակումը անպաշտպանելի ամոթ է։ 80 աշխատակիցների տուն ուղարկելը՝ Ռեջոյի պես քաղաքում 80 ընտանիքների աղքատության մատնելով, փոքր բան չէ, հատկապես այն ժամանակ, երբ մեծարվում է իտալական սննդի գերազանցությունը»։ Ի հակադրություն դրան՝ Տոսկանայի տարածաշրջանային կառավարությունը արագ գործեց՝ ներգրավելով տեղական ձեռնարկատերերին՝ Պոնտե Բուջանեզեի գործարանում վերաաշխատանքի տեղավորման համար նպաստավոր պայմաններ ստեղծելու նպատակով։ Այս ջանքերի արդյունքում 56 աշխատակիցներից 45-ը կվերականգնեն իրենց աշխատանքը, ինչը կայունություն կապահովի Lactalis-ի որոշումից հետո։ Ծանոթագրություններ